‘આયનો’, ‘હસ્તરેખા’, ‘શબ્દની મોસમ’ અને ‘તું લખ ગઝલ’ – એમ ચાર ગઝલસંગ્રહો આપ્યા પછી આહમદ મકરાણી ‘જિંદગી’ નામે પાંચમો ગઝલસંગ્રહ આપે છે, જે તેમની સાતત્યપૂર્વકની ગઝલોપાસનાનો ખ્યાલ આપે છે. વળી આ સંગ્રહમાં પણ એકસો પચાસ જેટલી ગઝલો છે, જે તેમના લેખનની વિપુલતા બતાવે છે. આ ગઝલોમાં આત્મલક્ષિતાની સાથે સાંપ્રત સમય પણ ઝિલાયો છે. ઉત્કટ સંવેદનશીલતા અને સામાજિક સભાનતાથી લખાયેલી તેમની આ ગઝલોને આસ્વાદવાનો અહીં ઉપક્રમ છે.